CELEX: 52020PC0464
Language: sk
Date: 2020-08-24
Title: Návrh VYKONÁVACIE ROZHODNUTIE RADY, ktorým sa Malte poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

EURÓPSKA KOMISIA
            V Bruseli24. 8. 2020
            COM(2020) 464 final
            2020/0217(NLE)
            Návrh
            VYKONÁVACIE ROZHODNUTIE RADY,
            ktorým sa Malte poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               V nariadení Rady 2020/672 (ďalej len „nariadenie o SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení zacielených na ochranu zamestnancov a samostatne zárobkovo činných osôb, a teda na zníženie nezamestnanosti a straty príjmu, ako aj na financovanie opatrení súvisiacich so zdravím, a to najmä na pracovisku.
            
            
               Malta 7. augusta 2020 požiadala o finančnú pomoc Únie podľa nariadenia o SURE. V súlade s článkom 6 ods. 2 nariadenia o SURE sa Komisia poradila s maltskými orgánmi, aby overila náhle a prudké zvýšenie skutočných aj plánovaných výdavkov priamo súvisiacich s opatreniami týkajúcimi sa mzdového príplatku, dávky v invalidite, rodičovskej dávky a nemocenskej dávky, prijatými v dôsledku pandémie ochorenia COVID-19. Predovšetkým ide o:
            
            
               a)mzdový príplatok COVID-19, ktorý je určený zamestnancom a samostatne zárobkovo činným osobám a vypláca sa s cieľom riešiť prerušenie práce spôsobené pandémiou. Zamestnanci na plný pracovný čas pracujúci v odvetviach najviac postihnutých krízou, ktoré sú uvedené v prílohe A (napr. odvetvie stravovacích a ubytovacích služieb), sú oprávnení na mesačnú mzdovú podporu vo výške 800 EUR. Zamestnanci na plný pracovný čas v menej postihnutých odvetviach, ktoré sú uvedené v prílohe B, môžu dostať mesačný príspevok 160 EUR. V júli 2020 sa tento režim predĺžil do septembra 2020 a prehodnotil sa zoznam odvetví uvedených v oboch prílohách. Zamestnancom na plný pracovný čas v odvetviach, ktoré sa v rámci režimu pôvodne podporovali, ale v aktualizovanej prílohe A ani prílohe B nie sú uvedené, sa poskytne pomoc v podobe mzdového príplatku vo výške 600 EUR;
            
            
               b)dávku v invalidite COVID-19, ktorá osobám so zdravotným postihnutím pracujúcim v súkromnom sektore umožňuje zostať doma zo zdravotných a bezpečnostných dôvodov, pričom ich zmluva so zamestnávateľom zostáva v platnosti. Výška týždennej dávky pre zamestnancov na plný pracovný čas je 166,15 EUR;
            
            
               c)režim rodičovských dávok COVID-19, v rámci ktorého sa dávka poskytuje rodičom pracujúcim v súkromnom sektore, ktorí musia zostať doma, aby sa starali o svoje školopovinné deti. Dávka sa poskytuje pod podmienkou, že rodič si nemôže plniť pracovné povinnosti prostredníctvom režimu telepráce. Zamestnanci na plný pracovný čas sú oprávnení na týždennú priamu platbu vo výške 166,15 EUR;
            
            
               d)opatrenie týkajúce sa nemocenskej dávky COVID-19 poskytovanej od 27. marca 2020 osobám zamestnaným v súkromnom sektore, ktoré na základe príkazu nesmú odísť z domu a nastúpiť do práce. Oprávnené osoby nemôžu pracovať z domu a počas neprítomnosti v práci im zamestnávateľ neposkytuje mzdu. Oprávnené osoby dostávajú týždennú priamu platbu vo výške 166,15 EUR.
            
            
               Malta poskytla Komisii príslušné informácie.
            
            
               Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Malte podľa nariadenia o SURE na účel uvedených opatrení.
            
            
               •Súlad s existujúcimi ustanoveniami v tejto oblasti politiky
            
            
               
                  Tento návrh je plne v súlade s nariadením Rady 2020/672, podľa ktorého bol vypracovaný.
               
               
                  Týmto návrhom sa dopĺňa ďalší právny nástroj Únie na poskytovanie podpory členským štátom v núdzových situáciách, a to nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (FSEÚ) [ďalej len „nariadenie (ES) č. 2012/2002“]. Nariadenie Európskeho parlamentu a Rady (EÚ) 2020/461, ktorým sa mení uvedený nástroj s cieľom rozšíriť jeho rozsah pôsobnosti tak, aby sa vzťahoval aj na závažné ohrozenia verejného zdravia, a vymedziť osobitné operácie oprávnené na financovanie, bolo prijaté 30. marca.
               
            
            
               •Súlad s ostatnými politikami Únie
            
            
               
                  Návrh je súčasťou súboru opatrení vypracovaných v reakcii na súčasnú pandémiu ochorenia COVID-19, ako je napríklad Investičná iniciatíva v reakcii na koronavírus, a dopĺňa iné nástroje, ktoré podporujú zamestnanosť, ako je napríklad Európsky sociálny fond a Európsky fond pre strategické investície (EFSI)/Program InvestEU. V tomto návrhu sa využíva prijímanie a poskytovanie úverov na podporu členských štátov v tomto konkrétnom prípade výskytu ochorenia COVID-19, a návrh tak predstavuje druhú obrannú líniu na financovanie režimov skráteného pracovného času a podobných opatrení, čo pomáha chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom tohto nástroja je nariadenie Rady 2020/672.
               
            
         
         
            
               •Subsidiarita (v prípade inej ako výlučnej právomoci)
            
            
               
                  Tento návrh nadväzuje na žiadosť členského štátu a je vyjadrením európskej solidarity, keďže sa ním poskytuje finančná pomoc Únie vo forme dočasných úverov členskému štátu postihnutému výskytom ochorenia COVID-19. Takouto finančnou pomocou, ktorá predstavuje druhú obrannú líniu, sa dočasne podporí úhrada zvýšených verejných výdavkov vlád, pokiaľ ide o režimy skráteného pracovného času a podobné opatrenia, s cieľom pomôcť im chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti a straty príjmu.
               
               
                  Takáto podpora pomôže postihnutému obyvateľstvu a prispeje k zmierneniu priameho spoločenského a hospodárskeho vplyvu súčasnej krízy spôsobenej ochorením COVID-19.
               
            
            
               •Proporcionalita
            
            
               
                  Návrh je v súlade so zásadou proporcionality. Neprekračuje rámec toho, čo je nevyhnutné na dosiahnutie cieľov, ktoré tento nástroj sleduje.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Vzhľadom na naliehavú potrebu vypracovať návrh tak, aby ho Rada mohla prijať včas, sa konzultácie so zainteresovanými stranami nemohli uskutočniť.
               
            
            
               •Posúdenie vplyvu
            
            
               
                  Vzhľadom na naliehavosť návrhu nebolo vykonané žiadne posúdenie vplyvu.
               
            
            
               4.VPLYV NA ROZPOČET
            
            
               
                  Komisia by mala mať možnosť uzatvárať zmluvy o pôžičkách na finančných trhoch v záujme ich ďalšieho poskytovania členským štátom, ktoré požiadajú o finančnú pomoc v rámci nástroja SURE.
               
            
            
               Okrem poskytovania záruk členských štátov sú do tohto rámca zabudované aj iné záruky na zabezpečenie finančnej spoľahlivosti tohto systému:
            
            
               ·dôsledný a konzervatívny prístup k finančnému riadeniu,
            
            
               ·vytvorenie portfólia úverov, ktoré obmedzuje riziko koncentrácie, ročnú expozíciu a nadmernú expozíciu voči jednotlivým členským štátom, pričom sa zabezpečí poskytnutie dostatočných zdrojov členským štátom, ktoré to najviac potrebujú, a
            
            
               ·možnosti obnovenia úveru.
            
            
               2020/0217 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Malte poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
         
         
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19
                  1
               , a najmä na jeho článok 6 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Malta 7. augusta 2020 požiadala Úniu o finančnú pomoc s cieľom doplniť svoje vnútroštátne úsilie pri riešení vplyvu výskytu ochorenia COVID-19 a jeho sociálno-ekonomických dôsledkov pre pracovníkov.
            
            
               (2)Očakáva sa, že výskyt ochorenia COVID-19 a mimoriadne opatrenia, ktoré Malta zaviedla na obmedzenie jeho šírenia, ako aj jeho sociálno-ekonomického vplyvu a vplyvu súvisiaceho so zdravím, budú mať závažný dosah na verejné financie. Podľa prognózy Komisie z jari 2020 mala mať Malta do konca roka 2020 deficit verejnej správy na úrovni 6,7 % a dlh verejnej správy na úrovni 50,7 % hrubého domáceho produktu (HDP). Podľa predbežnej prognózy Komisie z leta 2020 sa v roku 2020 predpokladá pokles HDP Malty o 6,0 %.
            
            
               (3)Výskyt ochorenia COVID-19 ochromil podstatnú časť pracovnej sily na Malte. To viedlo k náhlemu a prudkému zvýšeniu verejných výdavkov Malty na opatrenia týkajúce sa mzdového príplatku, dávky v invalidite a rodičovskej dávky, ako aj na podporu opatrení v oblasti verejného zdravia na účel poskytovania nemocenskej dávky, ako sa uvádza v odôvodneniach 4 až 7.
            
            
               (4)Zákonom o maltských podnikoch (kapitola 463 Zbierky zákonov Malty) a oznámením vlády č. 389 z 13. apríla 2020, ktoré sa uvádzajú v žiadosti Malty zo 7. augusta 2020, sa zaviedol mzdový príplatok COVID-19, ktorý je určený zamestnancom a samostatne zárobkovo činným osobám a vypláca sa s cieľom riešiť prerušenie práce spôsobené pandémiou. Zamestnanci na plný pracovný čas pracujúci v odvetviach najviac postihnutých krízou, ktoré sú uvedené v prílohe A (napr. odvetvie stravovacích a ubytovacích služieb), sú oprávnení na mesačnú mzdovú podporu vo výške 800 EUR. Zamestnanci na plný pracovný čas v menej postihnutých odvetviach, ktoré sú uvedené v prílohe B, môžu dostať mesačný príspevok 160 EUR. V júli 2020 sa tento režim predĺžil do septembra 2020 a prehodnotil sa zoznam odvetví uvedených v oboch prílohách. Zamestnancom na plný pracovný čas v odvetviach, ktoré sa v rámci režimu pôvodne podporovali, ale v aktualizovanej prílohe A ani prílohe B nie sú uvedené, sa poskytne pomoc v podobe mzdového príplatku vo výške 600 EUR.
            
            
               (5)Oznámením vlády č. 331 z 25. marca 2020, ktoré sa uvádza v žiadosti Malty zo 7. augusta 2020, sa zaviedla dávka v invalidite COVID-19, ktorá osobám so zdravotným postihnutím pracujúcim v súkromnom sektore umožňuje zostať doma zo zdravotných a bezpečnostných dôvodov, pričom ich zmluva so zamestnávateľom zostáva v platnosti. Výška týždennej dávky pre zamestnancov na plný pracovný čas je 166,15 EUR.
            
            
               (6)Oznámením vlády č. 330 z 25. marca 2020, ktoré sa uvádza v žiadosti Malty zo 7. augusta 2020, sa zaviedol režim rodičovských dávok COVID-19, v rámci ktorého sa dávka poskytuje rodičom pracujúcim v súkromnom sektore, ktorí musia zostať doma, aby sa starali o svoje školopovinné deti. Dávka sa poskytuje pod podmienkou, že rodič si nemôže plniť pracovné povinnosti prostredníctvom režimu telepráce. Zamestnanci na plný pracovný čas sú oprávnení na týždennú priamu platbu vo výške 166,15 EUR.
            
            
               (7)Napokon sa oznámením vlády č. 353 z 30. marca 2020, ktoré sa uvádza v žiadosti Malty zo 7. augusta 2020, od 27. marca 2020 zavádza opatrenie týkajúce sa nemocenskej dávky COVID-19, ktorá sa poskytuje osobám zamestnaným v súkromnom sektore, ktoré na základe príkazu nesmú odísť z domu a nastúpiť do práce. Oprávnené osoby nemôžu pracovať z domu a počas neprítomnosti v práci im zamestnávateľ neposkytuje mzdu. Oprávnené osoby dostávajú týždennú priamu platbu vo výške 166,15 EUR.
            
            
               (8)Malta spĺňa podmienky na podanie žiadosti o finančnú pomoc stanovené v článku 3 nariadenia (EÚ) 2020/672. Malta poskytla Komisii primerané dôkazy o tom, že od 1. februára 2020 sa z dôvodu zvýšenej sumy priamo súvisiacej so mzdovým príplatkom COVID-19, dávkou v invalidite COVID-19 a rodičovskou dávkou COVID-19 skutočné aj plánované verejné výdavky zvýšili o 243 632 000 EUR. Ide o náhle a prudké zvýšenie, keďže nové opatrenia sa týkajú významnej časti podnikov a pracovnej sily na Malte.
            
            
               (9)V súlade s článkom 6 nariadenia (EÚ) 2020/672 sa Komisia poradila s Maltou a overila náhle a prudké zvýšenie skutočných aj plánovaných verejných výdavkov priamo súvisiacich s režimami skráteného pracovného času a podobnými opatreniami, ako aj so zavedením príslušných opatrení súvisiacich so zdravím a spojených s výskytom ochorenia COVID-19, ktoré sa uvádzajú v žiadosti zo 7. augusta 2020.
            
            
               (10)Preto by sa mala poskytnúť finančná pomoc s cieľom pomôcť Malte riešiť sociálno-ekonomické vplyvy závažného narušenia hospodárstva spôsobeného výskytom ochorenia COVID-19.
            
            
               (11)Týmto rozhodnutím by nemal byť dotknutý výsledok postupov súvisiacich s narušením fungovania vnútorného trhu, ktoré sa môžu uskutočniť najmä na základe článkov 107 a 108 ZFEÚ. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 ZFEÚ.
            
            
               (12)Malta by mala Komisiu pravidelne informovať o plnení plánovaných verejných výdavkov, aby mohla posúdiť rozsah, v akom Malta plní dané výdavky.
            
            
               (13)Rozhodnutie o poskytnutí finančnej pomoci bolo prijaté s prihliadnutím na existujúce a očakávané potreby Malty, ako aj na žiadosti o finančnú pomoc podľa nariadenia (EÚ) 2020/672, ktoré už predložili alebo plánujú predložiť iné členské štáty, pričom sa uplatnili zásady rovnakého zaobchádzania, solidarity, proporcionality a transparentnosti,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Malta spĺňa podmienky stanovené v článku 3 nariadenia (EÚ) 2020/672.
            
            
               Článok 2
            
            
               1.Únia sprístupní Malte úver vo výške maximálne 243 632 000 EUR. Úver má maximálnu priemernú splatnosť 15 rokov.
            
            
               2.Obdobie dostupnosti v prípade finančnej pomoci poskytnutej týmto rozhodnutím je 18 mesiacov počnúc prvým dňom po nadobudnutí účinnosti tohto rozhodnutia.
            
            
               3.Komisia sprístupní Malte finančnú pomoc Únie najviac v ôsmich splátkach. Splátka môže byť vyplatená v jednej tranži alebo vo viacerých tranžiach. Lehoty splatnosti jednotlivých tranží v rámci prvej splátky môžu byť dlhšie, ako je maximálna priemerná splatnosť uvedená v odseku 1. V takýchto prípadoch sa lehoty splatnosti ďalších tranží stanovia tak, aby bola po vyplatení všetkých splátok dodržaná maximálna priemerná splatnosť uvedená v odseku 1.
            
            
               4.Prvá splátka sa uvoľní až vtedy, keď nadobudne účinnosť dohoda o úvere uvedená v článku 8 ods. 2 nariadenia (EÚ) 2020/672.
            
            
               5.Malta uhradí náklady financovania Únie uvedené v článku 4 nariadenia (EÚ) 2020/672 v prípade každej splátky, ako aj všetky poplatky, náklady a výdavky, ktoré Únii vyplývajú z financovania.
            
            
               6.O výške a uvoľnení splátok, ako aj o výške tranží rozhoduje Komisia.
            
            
               Článok 3
            
            
               Malta môže financovať tieto opatrenia:
            
            
               a)mzdový príplatok COVID-19 stanovený v zákone o maltských podnikoch (kapitola 463 Zbierky zákonov Malty) a oznámení vlády č. 389 z 13. apríla 2020;
            
            
               b)dávku v invalidite COVID-19 stanovenú v oznámení vlády č. 331 z 25. marca 2020;
            
            
               c)rodičovskú dávku COVID-19 stanovenú v oznámení vlády č. 330 z 25. marca 2020;
            
            
               d)nemocenskú dávku COVID-19 stanovenú v oznámení vlády č. 353 z 30. marca 2020.
            
            
               Článok 4
            
            
               Malta informuje Komisiu do [DÁTUM: šesť mesiacov od uverejnenia tohto rozhodnutia] a potom každých šesť mesiacov o plnení plánovaných verejných výdavkov, až kým nebudú plánované verejné výdavky v plnej miere splnené.
            
            
               Článok 5
            
            
               Toto rozhodnutie je určené Maltskej republike.
            
            
               Článok 6
            
            
               Toto rozhodnutie sa uverejní v Úradnom vestníku Európskej únie.
            
         
         
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 159, 20.5.2020, s. 1.